INDHOLDSFORTEGNELSE

1........... Budgetprocedure for EGFL for 2013.............................................................................. 3

2........... Formålsbestemte indtægter til EGFL............................................................................... 3

3........... Bemærkninger angående gennemførelsen af EGFL-budgettet for 2013............................. 4

4........... Forbrug af formålsbestemte indtægter til EGFL................................................................ 6

5........... Konklusioner.................................................................................................................. 7

Bilag 1: || Foreløbigt forbrug af EGFL-bevillinger pr. 30.4.2013

1. Indledning

Bilag 1 viser budgettets faktiske udnyttelsesgrad i perioden 16. oktober 2012 til 30. april 2013 sammenholdt med udgiftsprofilen med baggrund i indikatoren, som er fastlagt på grundlag af bestemmelserne i artikel 20 i Rådets forordning (EF) nr. 1290/2005[1].

2. Formålsbestemte indtægter til EGFL

I henhold til artikel 34 i Rådets forordning (EF) nr. 1290/2005 om finansiering af den fælles landbrugspolitik betegnes indtægter fra finansielle korrektioner i forbindelse med efterprøvende regnskabsafslutninger, fra uregelmæssigheder og fra mælkeafgiften som formålsbestemte indtægter til finansiering af EGFL's udgifter. Ifølge disse regler kan formålsbestemte indtægter anvendes til at dække finansieringen af EGFL's udgifter. I tilfælde af at dele af disse indtægter ikke anvendes, vil de automatisk blive fremført til det følgende regnskabsår[2].

EGFL's budget for 2013 omfattede både Kommissionens seneste vurdering af behovet for at finansiere de forventede udgifter til markedsforanstaltninger og direkte støtte, skøn over de formålsbestemte indtægter, der forventes at blive opkrævet i løbet af det pågældende regnskabsår, og fremførslen af saldoen af formålsbestemte indtægter, der er til rådighed fra det foregående regnskabsår. Kommissionen tog i sit forslag vedrørende bevillingerne på EGFL's budget for 2013 hensyn til de forventede samlede formålsbestemte indtægter og anmodede i budgetforslaget for 2013 om et bevillingsniveau, der er beregnet ved at trække de anslåede formålsbestemte indtægter fra det anslåede behov. Budgetmyndigheden vedtog det nye EGFL-budget under hensyntagen til de forventede formålsbestemte indtægter.

Ved udarbejdelsen af budgettet for 2013 anslog Kommissionen de disponible formålsbestemte indtægter til 1 533 mio. EUR. Det drejer sig om:

– De formålsbestemte indtægter, der forventedes genereret i løbet af regnskabsåret 2013, blev anslået til 628 mio. EUR. Der forventedes henholdsvis 389 mio. EUR fra korrektioner i forbindelse med regnskabs­afslutning og 161 mio. EUR fra uregelmæssigheder. Indtægterne fra mælke­afgiften blev anslået til 78 mio. EUR.

– De formålsbestemte indtægter, der forventedes at blive fremført fra regnskabsåret 2012 til 2013, blev anslået til 905 mio. EUR (herunder den resterende saldo fra sukkeromstruktureringsfonden, der blev anslået til 675 mio.EUR).

I budgettet for 2013 afsatte Kommissionen disse oprindeligt anslåede indtægter på 1 533 mio. EUR til to ordninger. Det drejer sig om:

– 500 mio. EUR blev afsat til driftsfondene for producentorganisationer i sektoren for frugt og grøntsager, og

– 1 033 mio. EUR blev afsat til enkeltbetalingsordningen.

Til disse to ordninger vedtog budgetmyndigheden i sidste ende bevillinger på henholdsvis 267 mio. EUR og 30 635 mio. EUR i overensstemmelse med Kommissionens forslag. Summen af de vedtagne bevillinger og de ovennævnte formålsbestemte indtægter svarer til et samlet skøn over disponible bevillinger på 767 mio. EUR til driftsfondene for producentorganisationer i sektoren for frugt og grøntsager og 31 668 mio. EUR til enkeltbetalingsordningen.

I bilag 1, som viser den foreløbige gennemførelse af 2013-budgettet til den 30. april 2013, findes de budgetbevillinger på vareniveau til sektoren for frugt og grøntsager og sektoren for afkoblet direkte støtte, som nu er vedtaget til disse to ordninger, på henholdsvis 611 mio. EUR og 38 076 mio. EUR uden hensyntagen til ovennævnte formålsbestemte indtægter. Sammen med indtægterne til disse sektorer beløber de vedtagne bevillinger på budgettet for 2013 sig til i alt 1 111 mio. EUR for frugt og grøntsager og 39 109 mio. EUR for afkoblet direkte støtte.

3. Bemærkninger angående den foreløbige gennemførelse af EGFL-budgettet for 2013

I bilag 1 vises budgettets foreløbige udnyttelsesgrad i perioden 16. oktober 2012 til 30. april 2013. Udnyttelsesgraden sammenholdes med udgiftsprofilen baseret på indikatoren, som er fastlagt i henhold til bestemmelserne i artikel 20 i Rådets forordning (EF) nr. 1290/2005. Nedenfor findes korte bemærkninger til de budgetartikler, der udviser de største forskelle mellem den faktiske og den forventede gennemførelse af 2013-budgettet.

3.1. Markedsforanstaltninger

Forbruget af bevillinger til interventioner på landbrugsmarkederne var 36,1 mio. EUR højere end de afsatte budgetbevillinger som fastsat ved indikatorniveauet pr. 30. april 2013. Denne forskel er en nettovirkning af effektueringsmønstre i primært sektoren for frugt og grøntsager og i fødevareprogrammerne.

3.1.1. Fødevareprogrammer (- 88,9 mio. EUR)

At indførelsen af ordningen for de socialt dårligst stillede personer var langsommere end indikatorniveauet, skyldes den uvished, der hersker i øjeblikket vedrørende ordningens fremtid, og derfor har de fleste medlemsstater udskudt gennemførelsen af ordningen i 2013 til senere på året. Eftersom 2013 er det sidste år, ordningen gælder, er der et klart pres på medlemsstaterne for at gennemføre budgettet fuldt ud i 2013. Kommissionen anser derfor denne forskel for at være midlertidig.

3.1.2. Frugt og grøntsager (+178,6 mio. EUR i forhold til de vedtagne bevillinger)

Hvad angår de vedtagne bevillinger, skyldes dette forbrugsniveau primært udgifterne til producentorganisationernes driftsfonde, der finansieres gennem både de vedtagne budgetbevillinger og de formålsbestemte indtægter til denne ordning på budgettet for 2013 (NB: se nærmere enkeltheder ovenfor i punkt 2). Dette forbrugsniveau skyldes anvendelsen af indikatoren for perioden indtil den 30. april 2013 på de vedtagne budgetbevillinger, der ikke omfatter de formålsbestemte indtægter til denne sektor.

På nuværende tidspunkt mener Kommissionen, at de samlede bevillinger, der er til rådighed for denne sektor, vil være tilstrækkelige til at dække medlemsstaternes forventede udgifter i 2013.

En fodnote * i den foreløbige gennemførelsestabel i bilag 1 viser, hvad situationen ville have været, hvis indikatoren pr. 30. april 2013 var blevet anvendt på de samlede bevillinger, der forventes at være til rådighed for at kunne finansiere denne sektor. Som anført i punkt 2 vil de samlede finansieringsmidler, der forventes at være til rådighed for denne sektor, bestå af de vedtagne budgetbevillinger på 611 mio. EUR og de formålsbestemte indtægter til denne sektor, der anslås til 500 mio. EUR. Hvis indikatoren således var blevet anvendt på de samlede midler på 1 111 mio. EUR, der forventes at være til rådighed for denne sektor, ville der være et ubetydeligt underforbrug på 5,7 mio. EUR.

3.1.3. Produkter fra vinsektoren (- 33,7 mio. EUR)

En opbremsning i forbruget af de disponible bevillinger for vinsektoren skyldes en langsommere gennemførelse end tidligere af finansieringsrammen for vinsektoren i visse medlemsstater, selv om indikatoren er baseret på den historiske gennemsnitlige betalingsrytme. I betragtning af en historisk høj gennemførelsesprocent for denne sektor og under hensyntagen til den fleksibilitet, som medlemsstaterne har til at omprogrammere foranstaltninger og udgifter i deres nationale programmer, anser Kommissionen på nuværende tidspunkt denne forskel for at være midlertidig, men vil fortsat nøje følge gennemførelsen af denne ordning.

3.2. Direkte støtte

Forbruget af bevillinger til direkte støtte var 1 186,3 mio. EUR højere end det niveau, der var fastsat af indikatoren pr. 30. april 2013.

3.2.1. Afkoblet direkte støtte (+1 091,6 mio. EUR i forhold til de vedtagne bevillinger)

Hvad angår vedtagne bevillinger, er der for enkeltbetalingsordningen et overforbrug, der skyldes anvendelsen af indikatoren for perioden indtil den 30. april 2013 for de vedtagne budgetbevillinger, der ikke omfatter de formålsbestemte indtægter til denne sektor. Gennemførelsesniveauet for afkoblet direkte støtte (enkeltbetalings­ordningen og den generelle arealbetalingsordning) den 30. april 2013 er det samme som situationen i april 2012. Medlemsstaterne har faktisk allerede betalt 98 % og 97,4 % af det forventede behov i budgettet for henholdsvis enkeltbetalings og den generelle arealbetalingsordning[3].

En fodnote * i den foreløbige gennemførelsestabel i bilag 1 viser, hvad situationen ville have været, hvis indikatoren pr. 30. april 2013 var blevet anvendt på de samlede bevillinger, der forventes at være til rådighed for at kunne finansiere afkoblet direkte støtte. Som anført i punkt 2 vil de samlede finansieringsmidler, der forventes at være til rådighed for afkoblet direkte støtte, bestå af de vedtagne budgetbevillinger på 38 076 mio. EUR og de formålsbestemte indtægter til afkoblet direkte støtte, der anslås at udgøre 1 033 mio. EUR. Hvis indikatoren således var blevet anvendt på de samlede midler på 39 109 mio. EUR, der forventes at være til rådighed for afkoblet direkte støtte, ville det konstaterede overforbrug beløbe sig til 87,2 mio. EUR.

Under hensyntagen hertil forventer Kommissionen på nuværende tidspunkt, at dette overforbrug af afkoblet direkte støtte er midlertidig, og at de disponible bevillinger og formålsbestemte indtægter er tilstrækkelige til at dække den faktiske gennemførelse under denne artikel. Kommissionen vil fortsat nøje følge situationen i denne sektor.

3.2.2. Anden direkte støtte (+ 95,1 mio. EUR)

Et hurtigere forbrug af vedtagne bevillinger for anden direkte støtte er en nettoeffekt ved et hurtigere betalingstempo sammenlignet med indikatorniveauet pr. 30. april 2013 for visse ordninger, især for præmier for ammekøer. Kommissionen mener på nuværende tidspunkt, at dette kan være en tidsforskel, men følger nøje gennemførelsessituationen for såvel denne ordning som for anden direkte støtte.

3.3. Revision af landbrugsudgifter 3.3.1. Afslutning af foregående års regnskaber (+ 78,0 mio. EUR)

Medlemsstaterne har ikke anmeldt korrektioner i forbindelse med regnskabs­afslutningen før den 30. april 2013, idet Kommissionen ikke har truffet en regnskabsafslutningsafgørelse. Det nuværende forbrugsniveau fremkommer ved at sammenholde med den tilsvarende indikator pr. 30. april 2013.

Det bør påpeges, at Kommissionen i sin ændringsskrivelse for 2013 har foreslået korrektioner på - 56 mio. EUR baseret på den gennemsnitlige udnyttelse for de foregående år, eftersom sådanne korrektioner ikke er forudsigelige. I det nye budgetforslag, som blev udarbejdet i november efter det fejlslåede første møde, er dette beløb øget til - 100 mio. EUR. Slutteligt vedtog budgetmyndigheden - efter forliget den 5. december 2012 - budgettet for 2013, hvor beløbet er endelig fastsat til - 200 mio. EUR.

Kommissionen mener på nuværende tidspunkt, at de forventede korrektioner som følge af regnskabsafslutningsafgørelserne og medlemsstaternes manglende overholdelse af betalingsfrister ikke vil være tilstrækkelige til at dække dette højere beløb på - 200 mio. EUR. Kommissionen vil derfor med tiden skulle dække det deraf følgende underskud af negative budgetbevillinger ved at overføre positive budgetbevillinger fra andre poster for at lukke denne budgetpost i 2013.

4. Forbrug af formålsbestemte indtægter til EGFL

Tabellen i bilag 1 viser, at formålsbestemte indtægter på 553,5 mio. EUR var blevet opkrævet pr. 30. april 2013. Det drejer sig om:

– Indtægterne fra korrektioner fra den efterprøvende regnskabsafslutning beløb sig til 379,2 mio. EUR, og der forventes at indgå yderligere beløb inden regnskabsårets udgang.

– Indtægterne fra uregelmæssigheder beløb sig til ca. 95,5 mio. EUR, og der forventes at indgå yderligere beløb inden regnskabsårets udgang.

– På nuværende tidspunkt er hovedparten af indtægterne fra mælkeafgiften blevet opkrævet, og de beløber sig til ca. 78,8 mio. EUR.

De formålsbestemte indtægter, der sluttelig blev fremført fra 2012 til 2013, beløb sig til 1 245,6 mio. EUR, herunder saldoen på ca. 755 mio. EUR i den midlertidige sukkeromstruktureringsfond efter at alle beløb, der var forfaldet til betaling fra denne fond, var betalt. Dette beløb er væsentligt højere end det oprindeligt anslåede beløb på 905 mio. EUR.

De formålsbestemte indtægter, der kan anvendes til at finansiere EGFL's udgifter, beløb sig derfor pr. 30. april 2013 til 1 799,1 mio. EUR. På nuværende tidspunkt skønner Kommissionen, at de formålsbestemte indtægter, der endnu ikke er blevet opkrævet, beløber sig til 74,5 mio. EUR (anslåede formålsbestemte indtægter på 2013-budgettet på 628 mio. EUR, hvoraf 553,5 mio. EUR allerede er blevet opkrævet).

5. Konklusioner

Det foreløbige forbrug af EGFL-budgetbevillinger i 2013 for perioden indtil 30. april 2013 viser, at de månedlige udbetalinger til medlemsstaterne oversteg den indikatorbaserede udgiftsprofil for budgetgennemførelsen med ca. 1 287,9 mio. EUR. Det skyldtes først og fremmest den generelle tilladelse, som Kommissionen gav til at betale forskud på direkte støtte fra den 16. oktober 2012, hvilket førte til et højere betalingstempo for disse støtteordninger Betalingstempoet forventes at blive langsommere, efterhånden som betalingsfristen den 30. juni 2013 for disse støtteordninger nærmer sig.

Formålsbestemte indtægter på 1 799,1 mio. EUR er allerede til rådighed, og yderligere 74,5 mio. EUR forventes at blive opkrævet i 2013. Kommissionen forventer på nuværende tidspunkt, at både de formålsbestemte indtægter, der nu er til rådighed, og dem, der bliver til rådighed i årets løb, vil være tilstrækkelige til at finansiere producentsammenslutningernes driftsfonde og enkeltbetalingsordningen, således som det oprindelig var forventet, da budgettet for 2013 blev opstillet, og et eventuelt overforbrug på andre poster såsom afslutning af regnskaber.

[1] EUT L 209 af 11.8.2005, s. 1.

[2] Artikel 14 i Europa-Parlamentets og Rådets forordning (EU, Euratom) nr. 966/2012 om de finansielle regler vedrørende Unionens almindelige budget fastsætter, at interne formålsbestemte indtægter kun kan fremføres for ét år. Det er således i den forsvarlige budgetforvaltnings interesse, at disse formålsbestemte indtægter generelt anvendes før de vedtagne bevillinger for den pågældende budgetpost.

[3] Forbrugsniveauet for afkoblet direkte støtte beregnes som en procentdel af det budgetterede behov, herunder de formålsbestemte indtægter for enkeltbetalingsordningen.